Man, vrou op Limpopo-plaas geskietArgieffoto: Reint Dykema ŉ Man en ŉ vrou is Dinsdagaand geskiet nadat drie gewapende mans op ŉ plaas in die Gravelotte-omgewing in Limpopo toegeslaan het. Willie Smit, voorsitter van die Ofcolaco-gemeenskapspolisiëringsforum (GPF), het gesê die voorval het omstreeks 20:00 gebeur. Die aanvallers het twee werkers by ŉ huis op die plaas vermoedelik op kort afstand in die kop geskiet en hulle beroof voordat hulle op die vlug geslaan het. Smit het gesê ŉ laekaliber-vuurwapen is gebruik en die slagoffers het gevolglik die aanval oorleef. Hulle is albei na ŉ nabygeleë hospitaal geneem vir behandeling. Boere in die gebied het paaie afgesper in ŉ poging om die aanvallers op te spoor, maar hulle kon nie vasgetrek word nie. Marius Jacobs, stigter van die Watchdog Tzaneen-inisiatief en bedryfsbestuurder van Canine Security, het die voorval bevestig. Smit het gesê daar word vermoed dit is dieselfde drie aanvallers wat ŉ paar uur voor dié plaasaanval ook op ŉ ander plaas werkers beroof het. Volgens Smit is werkers vroeër die aand op ŉ ander plaas, ongeveer 3 km weg, by hul huise deur drie gewapende mans van kontant en selfone beroof. Smit het gesê die werkers is aangerand, maar geen skote is afgevuur nie. Die slagoffers van die eerste voorval en die tweede voorval het soortgelyke beskrywings van hul aanvallers gegee en die spore op die twee tonele het ooreengestem. Lt.kol. Moatshe Ngoepe, woordvoerder van die polisie, het albei voorvalle bevestig en gesê twee sake van roof word ondersoek.